ดัชนีเศรษฐกิจไทยโตสวนวิกฤต
ธปท.ชี้ภาวะเศรษฐกิจปรับตัวดีขึ้น ทั้งภาคการผลิต การบริโภค การส่งออก และการท่องเที่ยว
30 มิ.ย. 2555

ธปท.ชี้ภาวะเศรษฐกิจปรับตัวดีขึ้น ทั้งภาคการผลิต การบริโภค การส่งออก และการท่องเที่ยว
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือน พ.ค.ปีนี้ปรับตัวดีขึ้น โดยการผลิตภาคอุตสาหกรรมขยายตัวเพิ่มขึ้น 5.9% จากเดือนก่อนหน้าที่ขยายตัว 1% สอดคล้องกับการใช้กำลังการผลิตที่เพิ่มขึ้นเป็น 73.3% จากเดือนก่อนหน้า 68.3% โดยเฉพาะการผลิตยานยนต์ที่เร่งตัวขึ้นเพราะต้องเร่งส่งของที่ค้างอยู่ตั้งแต่ช่วงน้ำท่วม เช่นเดียวกับการผลิตเบียร์ และเครื่องใช้ไฟฟ้าที่เพิ่มขึ้น
ขณะที่ภาวะที่ภาคอุตสาหกรรมปรับตัวดีขึ้นช่วยสนับสนุนให้อุปสงค์ในประเทศขยายตัวในเกณฑ์ดีต่อเนื่อง โดยการบริโภคภาคเอกชนขยายตัว 4.1% จากเดือนก่อนติดลบ 1.2% ขณะที่การลงทุนภาคเอกชนขยายตัว 1.8% ชะลอลงเล็กน้อยจากเดือนก่อน 3.3% ส่วนรายได้ภาคการเกษตรแม้ การผลิตภาคเกษตรจะเพิ่มขึ้น แต่ราคาหดตัว โดยรายได้เกษตรเดือนนี้ขยายตัวติดลบ 4.3% ดีขึ้นจากเดือนก่อนที่ติดลบ 13.4% 
ด้านดุลบัญชีเดินสะพัดขาดดุล 1,540 ล้านเหรียญสหรัฐ และดุลการค้าเกินดุล 574 ล้านเหรียญสหรัฐ ด้านดุลการชำระเงินขาดดุล 2,833 ล้านเหรียญสหรัฐ
อุปสงค์ในประเทศที่ขยายตัวต่อเนื่องส่งผลให้การนำเข้าขยายตัว 16.8% จากระยะเดียวกันปีก่อน ขณะที่การส่งออกขยายตัว 6.7% จากระยะเดียวกันปีก่อน